Ngohe Aromatawai: Te Pāhuatanga

**Paerewa Paetae Tikanga ā-Iwi 91830**: Te tātari i ngā pāpātanga o tētahi tūāhua o mua ki te iwi taketake

Aronga: Tikanga ā-Iwi 3.5A v1

**Whiwhinga**: 4

**Te Horopaki**

Ko tāu he tātari i ngā pāpātanga o te Pāhuatanga ki te iwi Māori.

Kei a koe te tikanga o te hanga o tēnei aromatawai: he kiriata, he kōrero, he tuhinga roa rānei.

Ka aromatawaingia tāu whakatakoto i tētahi huarahi rerekē e pai atu ai ngā hua whānui o te Pāhuatanga o Parihaka.

**Hei Mahi**

Ka tātari i ngā pūtake o te Pāhuatanga me ngā take i whakatūria ai te hapori nei ki Taranaki. Me āta whakarite koe i ō pātai, i ō rangahau, i ō puna, i ō uiui, aha rānei, kia taea ai e koe te tino tātari i ō kitenga katoa. Waihoki, ko tāu he parahau i te hononga o ērā take ki te ekenga o ngā hōia ki runga o Parihaka i taua rā.

Āta whakaarohia ngā rōpū e rongo ana i ngā pāpātanga o te Pāhuatanga o Parihaka. He aha ngā tirohanga a ēnei rōpū ki a Parihaka, otirā ki a Te Whiti o Rongomai rāua ko Tohu Kākahi? He aha ngā pāpātanga ki ēnei rōpū, i te wā tonu o te Pāhuatanga, i tēnei wā anō hoki?

Matapakitia ngā hua whānui o te Pāhuatanga, me ngā urupare a te iwi. Me titiro ki ngā putanga wā poto me ngā putanga wā roa i hua ake ai i te Pāhuatanga. Tātarihia ngā urupare a tēnā, a tēnā. Kōwhiria ētahi putanga wā roa me tētahi putanga wā poto.

Kia tutuki tika ai tēnei aromatawai me whakarite e koe ō puna hei taunaki i ō mahi. Rapua ngā puna huhua noa, kaua e titiro ki te ipurangi anake.

Taunakitanga: Tikanga ā-Iwi 91830 Te Pāhuatanga

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakamārama i te pūtake o tētahi tūāhua o mua, ā, ka matapaki i ngā rōpū e rongo ana i ngā pāpātanga o taua take. * Ka matapaki i ngā hua, me ngā urupare o te iwi ki taua take, ka taunaki ai.   *Hei tauira:*   * *Kua whakamārama i ngā pūtake o te Pāhuatanga o Parihaka.* * *Kua tautohu i ngā rōpū i rongo, e rongo tonu ana, i ngā pāpātanga o te Pāhuatanga.* * *Kua matapaki i ngā pāpātanga o te Pāhuatanga ki te iwi Māori i mua, i nāianei hoki.* * *Kua matapaki i ngā tirohanga a tēnā rōpū, a tēnā rōpū hei whakamārama i ngā urupare a ngā rōpū ki ngā pāpātanga.* * *Kua ū ngā taunaki ki te tukanga rangahau APA.* | * Ka matapaki i ngā hua whānui o te tūāhua o mua. * Ka whakamārama i ngā urupare a te iwi me ōna hua, ka āta taunaki ai.   *Hei tauira:*   * *Kua matapaki i ngā hua whānui o te Pāhuatanga me te āta whakamārama i ngā pānga ki te iwi Māori.* * *Kua whakamārama i ngā tirohanga a tēnā rōpū, a tēnā rōpū hei whakamārama i ngā urupare a ngā rōpū ki ngā pāpātanga.* * *Kua whakamārama i ngā mahi o ngā iwi o Taranaki ki te kāwanatanga me ngā pānga o ērā mahi.* * *Kua whakamārama i ngā āinga o te kāwanatanga me ngā pāpātanga o ā rātou mahi.* * *Kua ū ngā taunaki ki te tukanga rangahau APA.* | Ka whakatakoto i tētahi huarahi rerekē e pai atu ai ngā hua, ka āta taunaki ai.  *Hei tauira:*   * *Kua matapaki i ngā hua whānui o te Pāhuatanga me te āta whakamārama i ngā pānga ki te iwi Māori.* * *Kua whakamārama i ngā tirohanga a tēnā rōpū, a tēnā rōpū hei whakamārama i ngā urupare a ngā rōpū ki ngā pāpātanga.* * *Kua whakatakoto i tētahi huarahi rerekē e pai atu ai ngā hua mō ngā rōpū kua rongo i ngā pānga o te Pāhuatanga.* * *Kua āta taunaki ai. Kua ū ngā taunaki ki te tukanga rangahau APA.* |